32012D0226
L 115/27
SLUŽBENI LIST EUROPSKE UNIJE
ODLUKA KOMISIJE
od 23. travnja 2012.
o drugom skupu zajedničkih sigurnosnih ciljeva za željeznički sustav
(priopćeno pod brojem dokumenta C(2012) 2084)
(Tekst značajan za EGP)
(2012/226/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2004/49/EZ Europskog parlamenta i Vijeća od 29. travnja 2004. o sigurnosti željeznica Zajednice i izmjeni Direktive Vijeća 95/18/EZ o izdavanju dozvola za obavljanje usluga u željezničkom prijevozu i Direktive 2001/14/EZ o dodjeli željezničkog infrastrukturnog kapaciteta i ubiranju pristojbi za korištenje željezničke infrastrukture i dodjeli rješenja o sigurnosti (Direktiva o sigurnosti željeznice) (1), a posebno drugi podstavak njezinog članka 7. stavka 3.,
budući da:
(1)
Komisija je dala mandat Europskoj agenciji za željeznice („Agenciji”) u skladu s Direktivom 2004/49/EZ za izradu nacrta zajedničkih sigurnosnih ciljeva („CST-a”) i s tim povezanog nacrta zajedničkih sigurnosnih metoda za razdoblje od 2011. do 2015. Agencija je Komisiji dostavila svoju preporuku o nacrtu drugog skupa CST-a. Ova se Odluka temelji na preporuci Agencije.
(2)
U skladu s metodologijom iz Odluke Komisije 2009/460/EZ od 5. lipnja 2009. o usvajanju zajedničke sigurnosne metode za ocjenu ostvarenja sigurnosnih ciljeva, kako se navodi u članku 6. Direktive 2004/49/EZ Europskog parlamenta i Vijeća (2), te kako bi se utvrdio prvi i drugi skup CST-a u skladu s Direktivom 2004/49/EZ, potrebno je kvantitativno identificirati trenutačno postignutu razinu sigurnosti željezničkog sustava u državama članicama putem nacionalne referentne vrijednosti („NRV-a”). Odlukom 2009/460/EZ NRV se definira kao referentna mjera koja označava, za dotičnu državu članicu, najveću dopuštenu razinu kategorije rizika u željezničkom prometu. Međutim, ako je NRV veći od odgovarajućeg CST-a izračunatog na temelju metodologije, najveća dopuštena razina rizika za državu članicu je odgovarajući CST dobiven iz NRV-a, u skladu s metodologijom iz odjeljka 2.2 Priloga Odluci 2009/460/EZ.
(3)
Vrijednosti za prvi skup CST-a, izračunate na temelju podataka od 2004. do 2007., utvrđene su u Odluci Komisije 2010/409/EU od 19. srpnja 2010. o Zajedničkim sigurnosnim ciljevima kako je navedeno u članku 7. Direktivi 2004/49/EZ Europskog parlamenta i Vijeća (3).
(4)
Direktivom 2004/49/EZ propisuje se drugi skup CST-a, koje se treba temeljiti na iskustvu stečenom od prvog skupa zajedničkih sigurnosnih ciljeva i njihovoj provedbi. Trebao bi odražavati sva prioritetna područja na kojima se sigurnost mora dodatno poboljšati. Vrijednosti za drugi skup CST-a izračunate su na temelju podataka od 2004. do 2009., koje su Eurostat-u dostavile države članice u skladu s Uredbom (EZ) br. 91/2003 Europskog parlamenta i Vijeća od 16. prosinca 2002. o statistici željezničkog prijevoza (4). Izračunati su pomoću metodologije iz točaka 2.1.1 i 2.3.1 Priloga Odluci 2009/460/EZ.
(5)
Kako je prvi skup CST-a objavljen u srpnju 2010., nije bilo dovoljno vremena da se stekne dostatno iskustvo za promjenu kategorija rizika. Stoga kategorije rizika ostaju jednake kao i za prvi skup CST-a. Međutim, na temelju broja nesreća i smrtnih slučajeva u željezničkom prometu, dvije glavne kategorije rizika su neovlaštene osobe na području željeznice (60 % smrtnih slučajeva) i korisnici željezničko-cestovnih prijelaza (29 % smrtnih slučajeva).
(6)
Vrijednosti drugog skupa CST-a obuhvaća željeznički sustav Unije kao cjelinu. Nema raspoloživih podataka za izračun CST-a za različite dijelove željezničkog sustava kako je utvrđeno u točki (e) članka 3. Direktive 2004/49/EZ. Tom se odredbom definiraju CST-i kao razine sigurnosti koje moraju dosegnuti različiti dijelovi željezničkog sustava (na primjer konvencionalni željeznički sustav, sustav željezničkih pruga velikih brzina, dugi željeznički tuneli ili željezničke pruge koje se rabe isključivo za teretni prijevoz) te sustav kao cjelina, izraženo u kriterijima prihvatljivog rizika. Razvoj CST-a za te dijelove željezničkog sustava trenutačno nije moguć zbog nedostatka usklađenih i pouzdanih podataka o postignutoj razini sigurnosti dijelova željezničkih sustava država članica. Međutim, primjereno je donijeti drugi skup CST-a.
(7)
Odluku 2010/409/EU treba stoga zamijeniti ovom Odlukom.
(8)
Mjere predviđene ovom Odlukom u skladu su s mišljenjem Odbora iz članka 27. stavka 1. Direktive 2004/49/EZ,
DONIJELA JE OVU ODLUKU:
Članak 1.
Predmet i definicije
Ovom se Odlukom utvrđuje drugi skup zajedničkih sigurnosnih ciljeva za željeznički sustav u skladu s Direktivom 2004/49/EZ i Odlukom 2009/460/EZ.
Za potrebe ove Odluke, primjenjuju se definicije Direktive 2004/49/EZ, Uredbe (EZ) br. 91/2003 i Odluke 2009/460/EZ.
Članak 2.
Nacionalne referentne vrijednosti
Nacionalne referentne vrijednosti za države članice i za različite kategorije rizika uporabljene za izračun zajedničkih sigurnosnih ciljeva navedene su u dijelu 1. Priloga.
Članak 3.
Zajednički sigurnosni ciljevi
Vrijednosti drugog skupa zajedničkih sigurnosnih ciljeva, koje obuhvaćaju željeznički sustav kao cjelinu, za različite kategorije rizika navedene su u dijelu 2. Priloga.
Članak 4.
Stavljanje izvan snage
Odluka 2010/409/EU stavlja se izvan snage.
Članak 5.
Adresati
Ova je Odluka upućena državama članicama.
Sastavljeno u Bruxellesu 23. travnja 2012.